РЕШЕНИЕ НА КОМИСИЯТА
от 30 април 2008 година
за определяне на финансовото участие на Общността в разходите, направени в контекста на спешните мерки, предприети за борба с инфлуенцата по птиците в Нидерландия през 2003 година
(нотифицирано под номер C(2008) 1668)
(само текстът на нидерландски език е автентичен)
(2008/360/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 3а, параграф 1 от него,
като има предвид, че:
(1)
През 2003 г. в Нидерландия се появиха огнища на инфлуенца по птиците. Появата на това заболяване изложи на сериозен риск домашните животни в Общността.
(2)
С цел да се предотврати разпространяването на болестта и да се спомогне за възможно най-бързото ѝ ликвидиране, Общността следва да поеме част от приемливите разходи, направени от държавите-членки при предприемане на спешните мерки за борба с болестта, както е предвидено в Решение 90/424/ЕИО.
(3)
С Решение 2003/678/ЕО на Комисията от 24 септември 2003 г. относно финансовото участие на Общността в приемливите разходи, направени за ликвидирането на инфлуенцата по птиците в Нидерландия през 2003 г (2), се отпуснаха финансови средства от Общността за Нидерландия във връзка с разходите, направени при предприетите през 2003 г. спешни мерки за борба с инфлуенцата по птиците.
(4)
В посоченото решение бе предвиден първият транш от 40 000 000 EUR, който трябва да се изплати.
(5)
Съгласно посоченото решение останалата сума от финансовото участие на Общността следва да бъде изплатена въз основа на заявленията, подадени от Нидерландия на 14 март 2004 г., 26 юли 2005 г. и 2 ноември 2006 г.
(6)
С оглед на тези съображения понастоящем следва да бъде фиксиран общият размер на финансовото участие на Общността в приемливите разходи, свързани с ликвидирането на инфлуенцата по птиците в Нидерландия през 2003 г.
(7)
Резултатите от проверките, осъществени от Комисията в съответствие с ветеринарните правила на Общността и условията за предоставяне на общностно финансиране, показват, че не пълният размер на заявените разходи може да бъде признат като приемлив.
(8)
Наблюденията, методите за изчисление на приемливите разходи и окончателните заключения на Комисията бяха съобщени на Нидерландия в писма от 12 юли 2007 г., 26 октомври 2007 г. и 5 декември 2007 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Съгласно Решение 2003/678/ЕО пълният размер на финансовото участие на Общността в разходите, свързани с ликвидирането на инфлуенцата по птиците в Нидерландия през 2003 г., се определя на 65 516 152,41 EUR.
Член 2
Адресат на настоящото решение е Кралство Нидерландия.
Съставено в Брюксел, на 30 април 2008 година.